L-Aġenzija Nazzjonali għas-Servizzi tas-Saħħa (AGENAS) fl-Italja żvelat li r-rata tal-okkupanza fit-taqsimiet għall-kura intensiva tal-isptarijiet issa qabżet it-'threshold' (limitu aċċettabbli) ta' 10 fil-mija. Dan b'relazzjoni mal-każi kontinwi tal-Covid u waqt li l-varjant ġdid Omicron qed jinfirex malajr madwar l-Ewropa. Jidher, issa, li s-sitwazzjoni avviċinat punt kritiku, bl-AGENAS issostni li r-rata tal-okkupanza fis-swali ta' dawn it-taqsimiet issa żdiedet għat-threshold ta' 15 fil-mija u liema aspett qed jallarma sew lill-awtoritajiet tas-saħħa nazzjonali. It-threshold 'kritiku' inqabeż f'disa' reġjuni tal-Italja fejn jidħlu r-rati tal-okkupanza fit-taqsimiet għall-kura intensiva, kif ukoll fis-swali għall-kura ġenerali tal-isptarijiet f'Kalabrija, Friuli-Venezia Giulia, Lazio, Liguria u Marche – flimkien ma' dawk fil-provinċji awtonomi ta' Bolzano, Trento, Piedmonte u Veneto. Fl-istess ħin, l-Italja qed tfakkar l-ewwel anniversarju mindu bdew il-programmi tal-vaċċin (fuq livell nazzjonali) kontra l-Covid-19. Proprju bħallum sena, il-kampanja tat-tilqim kien beda fl-Istitut ta' Spallanzani, f'Ruma, bħala l-isptar ewlieni tal-Italja li jispeċjalizza fit-trattament tal-mard li jittieħed. Tnax il-xahar wara, fl-Italja, laħqu ngħataw 'il fuq minn 108 miljun doża tal-vaċċin kontra l-Covid, bi kważi 48 miljun Taljani jingħataw, talanqas, l-ewwel tilqima. Fl-aħħar xahar, il-kampanja tat-tilqim fl-Italja rrankat, tant li ngħataw mat-3.7 miljun tilqima ( fil-pajjiż) bejn it-13 u d-19 ta' Diċembru.